Asian Dub Foundation

**Asian Dub Foundation** (poznat i pod kraticom **ADF**) je englesko/indijski sastav koji svira alternativu i elektroničku glazbu, te miješa breakbeat, dub, dancehall i raggu. Također koriste rock instrumente koristeći i utjecaj punk/rocka .

## Povijest sastava
Sastav je nastao 1993. godine kao plod dokumentarnog filma *Identical Beat*, uratka snimanog u Londonu na lokaciji *Community Music House* sa svrhom da pokaže azijskoj djeci imigranata osnove glazbe i glazbene tehnologije. Dvoje voditelja filma, Aniruddha Das i John Pandit, već tada poznat i kao uspješan DJ, zajedno sa učenikom, 14-godišnjim bengalskim reperom Deederom Zamanom osnovali su sastav kojeg su nazvali **Asian Dub Foundation**. Popularni nadimak im je *MIDI Warriors of XXI Century* (MIDI ratnici 20. stoljeća).

Nakon osnivanja sastava svaki je član uzeo nadimak: basist Das postao je *Dr. Das*, Pandit je postao *Pandit G*, a Zaman *Master D*. 1994. godine dobili su još jednoga člana, gitarista Stevea Chandru Savalea, inovativnoga performera koji je često gitaru svirao nožem, čime je dobio nadimak *Chandrasonic*. Nakon dobivanja novoga člana, sastav je krenuo sa stvaralaštvom i pjesmama koje su se izrazito protivile nasilju protiv Azijaca u Ujedinjenom Kraljevstvu. Debitirali su pjesmom "Conscious" (Svjestan) 1994. godine. Nakon uspješnog debija ponajviše na Otoku zbog miješanja raznih vrsta glazbe, od punk/rocka do bengalske narodne glazbe, ADF je dobio pozitivne recenzije i od antifašističkih pokreta, koji su podržavali njihovu borbu protiv rasizma.

Nakon stečene reputacije glazbenika koji sviraju brojne koncerte, sastav je dobio još dva člana: plesača Bubble-E-a i još jednog DJ-a, Sun-J-a. 1995. godina bila je izrazito uspješna zbog brojnih nagrada, poglavito ona za pjesmu "Rebel Warrior". Drugi album *Rafi's Revenge* (Rafijeva osveta) bio je nominiran za *Mercury Prize*, jedno od najvećih glazbenih priznanja na Otoku, zbog još jednom ponovljenih punk/rock elemenata pomiješanih ovaj put sa jungle/reggae ritmovima. *Rafi's Revenge* je u većini glazbenih medija ocijenjen ocjenom 10/10. Iste godine održali su turneju po SAD-u i Japanu, zajedno sa Beastie Boysima.

Deeder Zaman je napustio sastav nakon posljednjeg koncerta s ADF-om 1. siječnja 2000., a sastav se nakon toga proširio Pritphalom Rajputom (dhol, tabla), Rockyjem Singhom (bubnjevi), MC Spex-om (vokali) i Akhtarvatorom (vokali). Tadašnji sastav je prvi put nastupio u Rio de Janeiru, Brazil, 2001. godine, na koncertu nazvan *Favela Rising* (Ustanak favele). Nastavili su održavati koncerte uživo diljem svijeta narednih pet godina. 2004. godine su čak javno istupili u javnost prosvjedujući protiv mučenja zatvorenika iz Abu Ghraiba.

2003. godine izdali su album *Enemy of the Enemy* (Neprijateljev neprijatelj) koji je postao njihov najprodavaniji album, djelomice i radi toga što je sadržavao pjesme "Fortress Europe" (samostalna pjesma koja priča o neprihvatljivoj politici EU-a prema imigrantima) i "1000 Mirrors", pjesmu koju pjeva Irkinja Sinead O'Connor, a govori o ženi koja je osuđena na doživotni zatvor zbog ubojstva nasilnoga muža. Iste godine održali su koncert pred 100.000 ljudi u Larzacu, Francuska.

ADF je autor dub/punk opere *Gaddafi: A Living Myth* (Gaddafi: Živući mit) o libijskom vladaru Gaddafiju, koja je premijerno izvedena u Londonu 7. rujna 2006. godine. Dr Das se također povukao iz sastava zbog pokušaja razvoja vlastite glazbe. Zamjenski basist je Martin Savale, poznat i kao *Babu Stormz*.

## Diskografija
### Albumi
* Facts and Fictions (1995.)
* R.A.F.I. (1997.), originalno izdan samo u Francuskoj
* Rafi's Revenge (1998.)
* Conscious Party (live) (1998.), originalno izdan samo u Francuskoj
* Community Music (2000.)
* Frontline 1993-1997: rarities and remixes (2001.)
* Enemy of the Enemy (2003.)
* Asian Dub Foundation live: Keep bangin' on the walls (CD) (2003.)
* Tank (2005.)
* Time Freeze 1995/2007: The Best Of (2007.)
* Punkara (2008.)

### DVD izdanja
* Asian Dub Foundation live: Asian Dub Foundation live (DVD) (2003.)

### Ostalo
Pjesme Asian Dub Foundationa nalaze se i u nekoliko videoigara: "*Flyover*" u Burnout Revengeu, "*Rise to the Challenge*" u FIFA 2004 i "*Fortress Europe*" u Need for Speed: Underground.

## Izvori
 

## Vanjske veze

* Službena stranica Asian Dub Foundationa 
* Gaddafi: A Living Myth - Službena stranica
* ADF fansite